Фондация ВАНГА представя най-новия филм на Стилиян Иванов
Руско-българският документален филм РЕКВИЕМ ЗА ВАНГА на режисьора Стилиян Иванов ще има своята премиера пред българска публика на 18 май от 19:00 ч. в Голямата зала на Руския културен център в София - ул. Шипка 34.   Нашият филмов екип реализира проекта по покана на руски инициативен комитет за честване на 75-годишнинатана най-популярната руска лечителка и същевременно доктор на химическите науки Людмила Ким, дългогодишна близка приятелка на българската пророчица.   Неслучайно премиерата е под егидата на фондация "Ванга" - Ким е дългогодишен неин член и десетилетия наред подпомага и популяризира дейността й. По нейно изрично настояване, за да не се комерсиализира проектът, входът е безплатен.   Освен биографична информация, лентата включва и практически съвети за лечение на различни заболявания, чрез билки, гимнастика и т.н. Людмила е убедена, че болестите са следствие на неправилно хранене, липса на движение, мрачни мисли и... безверие.  Ким казва: "Истинският лекар е Бог, независимо как го наричаме: Светлина, Енергия, Сила... той помага!"   През септември ще бъде готов поредният документален филм на Стилиян Иванов за здравословния живот и хранене по системата на Лидия Ковачева. Този път д-р Емилова и екипът й представят природните методи за лечение на репродуктивните проблеми при мъжете и жените.   А само преди дни Стилиян Иванов, подпомогнат за поредна година от мецената Гергана Ташкова, започна снимките на филм за мистицизма на Изтока и влиянието му върху езотеричните и явни духовни учения на Европа.   С помощта на туристическа агенция Емералд лентата ще проследи пътя на суфизма от Иран, през Турция и Хърватска до Италия, Испания и Франция.